
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ

Μορφωτικό Γραφείο

ΣΠΙΤΙ ΤΗΣ ΚΥΠΡΟΥ
Ξενοφώντος 2Α, 105 57 Αθήνα

Τηλ. 210 3734934  Fax 210 3734904


	Εικαστική έκθεση
Στο στόμα του λύκου.

Να πεθάνει, να πεθάνει!

στο Σπίτι της Κύπρου

Andreas Sell, Artur Zmijewski

Με μεγάλη επιτυχία, και με την παρουσία πολλών ανθρώπων της Τέχνης, πραγματοποιήθηκαν στο Σπίτι της Κύπρου, την Πέμπτη 20 Νοεμβρίου 2014, τα εγκαίνια της εικαστικής έκθεσης Στο στόμα του λύκου. Να πεθάνει, να πεθάνει! σε επιμέλεια της Χρυσάνθης Κουμιανάκη και του Κοσμά Νικολάου.

Όπως αναφέρει στο προλογικό σημείωμα του καταλόγου της έκθεσης η Μορφωτικός Σύμβουλος της Πρεσβείας της Κυπριακής Δημοκρατίας στην Αθήνα, κ. Μαρία Παναγίδου, η έκθεση είναι το αποτέλεσμα της Ανοικτής Πρόσκλησης (Open Call) που διενήργησε το Σπίτι της Κύπρου τον Ιανουάριο του 2014, απευθυνόμενο προς  επιμελητές  σε Κύπρο και Ελλάδα με τον γενικό τίτλο Ο σύγχρονος πολιτισμός σε κρίση. Η Επιτροπή Επιλογής που απαρτιζόταν από τους Νάντια Αργυροπούλου, θεωρητικό τέχνης και επιμελήτρια, Μαρία Μαραγκού, κριτικό τέχνης και επιμελήτρια και Θάνο Σταθόπουλο, συγγραφέα και επιμελητή εκθέσεων, επέλεξε από τις  είκοσι επτά προτάσεις που κατατέθηκαν την πιο πάνω εικαστική πρόταση. Την έκθεση στηρίζει χορηγικά η Εταιρεία Φίλων του Κυπριακού Πολιτιστικού Κέντρου «Το Σπίτι της Κύπρου».

Όπως σημειώνουν οι επιμελητές της έκθεσης στο σκεπτικό της πρότασής τους, στην Ιταλία για να ευχηθούν καλή τύχη, σου φωνάζουν πως είσαι στο στόμα του λύκου και εσύ πρέπει να ανταπαντήσεις, να φωνάξεις «να πεθάνει, να πεθάνει!». H ενθύμηση μιας δυσοίωνης κατάστασης, εικονογραφημένη με το αρχέτυπο του φόβου, έναν λύκο. Ένας λύκος που σε έχει στα δόντια του και κινεί τον τροχό του σύμπαντος ανεβάζοντας την αδρεναλίνη και προκαλώντας την αντίδραση.

Η έκθεση κατασκευάζει έναν χώρο από θραύσματα καταστροφών και πρακτικές επιθέσεων. Δημιουργεί μια σκηνογραφία η οποία επιχειρεί να αναδείξει τα αντικρουόμενα συμφέροντα, το χάος και τον αποπροσανατολισμό που βιώνει ο δυτικός κόσμος σήμερα. Οι καλλιτέχνες φωτίζουν στιγμές του παρελθόντος, διλλήματα του σήμερα, αντιπαραθέσεις, πολιτικές τοποθετήσεις και στρατηγικές. Ταυτόχρονα, όμως, αντιδρούν, προσπαθώντας να βρουν την προσωπική τους θέση, διεκδικώντας έναν εναλλακτικό δρόμο.Η έκθεση επιχειρεί να αναπτύξει μία γραμμική αλλά όχι απαραίτητα μονόδρομη αφήγηση. Οι καλλιτέχνες και τα έργα αντανακλούν την πραγματικότητα, φωτίζουν περιοχές σύγκρουσης και αντιπαράθεσης, προσεγγίζουν τον αποπροσανατολισμό της καθημερινότητας ποιητικά και άλλοτε επιδιώκουν να χαράξουν την προσωπική τους διέξοδο, είτε διερευνώντας το παρελθόν είτε δημιουργώντας νέες συνθήκες για το μέλλον.

Στην έκθεση συμμετέχουν οι καλλιτέχνες:
Rosa Barba (Ιταλία) / Ivan Grubanov (Σερβία)/ Λητώ Κάττου (Κύπρος) / Ελένη Καμμά (Κύπρος-Ελλάδα) / Κωνσταντίνος Κωτσής (Ελλάδα) / Ειρήνη Λιναρδάκη - Vincent Parisot (Ελλάδα-Γαλλία) / Andreas Sell (Γερμανία) / Artur Zmijewski (Πολωνία).

Η Λητώ Κάττου, αφορμή τις παρελάσεις για τις εθνικές επετείους στην Κύπρο,  κατασκευάζει μία εγκατάσταση με ένα τρικάναλο video που αντιπαραθέτει τον βηματισμό των μαθητών στην παρέλαση με το ανέμελο ‘γλίστρημα’ στον πάγο. Ο Ivan Grubanov δημιουργεί το σκηνικό μίας δράσης  που έχει ήδη τελεστεί. Η εγκατάσταση του αποτελείται από σημαίες της πρώην Γιουγκοσλαβικής Δημοκρατίας που δεν υπάρχουν πια. Το ζεύγος των Λιναρδάκη - Parisot φωτογραφίζει παράδοξες σκηνές από την καθημερινότητα μας, σκηνές που φαντάζουν με πεδία μάχης. Ο Αrtur Zmijewski  σκηνοθετεί μία διένεξη η οποία γίνεται τόσο ρεαλιστική όσο τελικά είναι και στην πραγματικότητα. Ο Κωνσταντίνος Κωτσής  αναμοχλεύει την ενδεχόμενη πολιτική θέση της χώρας στην περίπτωση που η ροή της ιστορίας θα είχε πάρει μία διαφορετική τροπή. Αφορμή για αυτή την παράξενη νοσταλγία αποτελεί ένας σημερινός πολιτικός λόγος. Η Ελένη Καμμά φωτίζει λεπτομέρειες  από την καθημερινότητα στη Φλωρεντία τις οποίες επενδύει με τραγούδια από την κοινότητα των Georgofylli, μία ποιητική σέκτα που σχολιάζει την επικαιρότητα τραγουδώντας. Η Rosa Barba κινηματογραφεί μία μεγάλη έκταση με φωτοβολταϊκές εγκαταστάσεις στην έρημο Μojave. Ταυτόχρονα με τη χορογραφία που σχηματίζεται από την κίνηση που διαγράφουν τα πάνελ για να ακολουθήσουν τον ήλιο, ακούμε τα λεγόμενα των κατοίκων της κοντινής πόλης για αυτή την τεραστίων διαστάσεων υποδομή. Τέλος, ο Αndreas Sell  απαντώντας στην ασφυξία που του προκαλούν οι καθορισμένοι τρόποι ζωής και κατοίκησης, αναμετράται με τις προσωπικές του επιθυμίες προσπαθώντας να δημιουργήσει το δικό του ιδανικό κατάλυμα φτιαγμένο από θραύσματα και ετερόκλητα στοιχεία. Τα assemblages που δημιουργεί σχολιάζουν κυνικά την καθημερινότητα, υπονομεύουν την κανονικότητα και ποιητικά κατασκευάζουν την προσωπική του διέξοδο, την προσωπική του οπτική.


Την έκθεση συνοδεύει δίγλωσσος κατάλογος (ελληνικά - αγγλικά) που κυκλοφορεί από τις εκδόσεις futura.

Ώρες λειτουργίας:

Δευτέρα - Παρασκευή: 11:00 – 18:00

Φωτογραφικό υλικό για την έκθεση θα βρείτε στον νέο μας ιστότοπο: www.spititiskyprou.gr
Με τη στήριξη

Χορηγοί επικοινωνίας

21 Νοεμβρίου 2014
